אופיר דיין (פובליציסטית)

אופיר דיין (נולדה ב-23 באפריל 1994) היא פובליציסטית וחוקרת במכון למחקרי ביטחון לאומי (INSS), המתמחה באנטישמיות ודה-לגיטימציה של ישראל וכן בגאופוליטיקה ומעמדה של ישראל בעולם. בעלת טור שבועי בעיתון מקור ראשון מרצה ופרשנית בתחומי מדיניות וביטחון בכלי תקשורת ישראליים וזרים. הובילה ארגונים פרו ישראליים בקמפוסים בארצות הברית. ספרה ״אינתיפאדה על ההדסון - איך ישראל מאבדת את צעירי המערב״ ראה אור בהוצאת ידיעות ספרים באוגוסט 2025.

ביוגרפיה ופעילות ציבורית
דיין נולדה ב-23 באפריל 1994 וגדלה במעלה שומרון בתקופת אינתיפאדת אל-אקצא. היא בת לעינת ודני דיין.
עינת דיין חברת מועצת הרשות השנייה לטלוויזיה ולרדיו ודירקטורית, לשעבר מנהלת אגף האסטרטגיה ושיווק באוניברסיטת אריאל בשומרון. דני דיין יו"ר יד ושם ולשעבר יו"ר מועצת יש"ע וקונסול כללי בניו-יורק.

למדה במגמה המדעית בבית הספר התיכון הרצוג בכפר סבא. במהלך לימודיה בתיכון ביצעה מספר עבודות חקר ובהן עבודת גמר שזיכתה אותה בהגעה לגמר תחרות המדענים הצעירים הארצית.

שימשה בתנועת הנוער בית"ר כמדריכה, מפקדת מעו"ז, ומדריכה בקורס המדריכים. לפני שירותה הצבאי התנדבה לשנת שירות מטעם תנועת בית"ר, במהלכה התגוררה בדירת שירות בנצרת עילית (כיום נוף הגליל) והתנדבה גם בבית שאן, מעלה אפרים וצפון השומרון.

הייתה פעילה ב"בידינו למען הר הבית".

שירות צבאי
שירתה כקצינה בתפקידי שטח בדובר צה"ל בשירות חובה וקבע והוענקה לה תעודת הצטיינות אלוף מיואב הר-אבן, ראש אגף המבצעים על תפקודה במבצע צוק איתן, בו שירתה כדוברת חטיבה 188 שלחמה בשג'אעייה, בכפיפות לתא"ל תומר יפרח.

ב-2014 השלימה קורס קצינים ושירתה כדוברת אוגדה 80 בכפיפות למפקד האוגדה רפי מילוא.

במלחמת חרבות ברזל שירתה במילואים כקצינה בדרגת סרן, כדוברת אוגדה 252 שלחמה בבית חאנון, בפיקודו של תא"ל מורן עומר.

לימודים

בשנים 2017–2022 השלימה במסגרת מסלול המצטיינים המואץ שני תארים אקדמיים - תואר בוגר ביחסים בינלאומיים ותואר מוסמך במדיניות ביטחון בינלאומית באוניברסיטת קולומביה בניו יורק. כיהנה במהלך לימודיה כנשיאת סטודנטים תומכי ישראל SSI בקמפוס. כמו כן, במהלך לימודיה, למדה סמסטר קיץ בירדן.

במהלך לימודיה שימשה כיועצת למחלקת המדינה האמריקאית, עוזרת הוראה בקורס לניהול סכסוכים לתואר שני ב־SIPA, בית הספר ליחסים בינלאומיים של אוניברסיטת קולומביה ומתמחה במכון למחקרי ביטחון לאומי (INSS) ובמשרד התרבות והספורט.

בשנת 2024 החלה אופיר את עבודת הדוקטור שלה באוניברסיטת חיפה, בהנחיית פרופסור עמי פדהצור.

מאמרים אקדמיים
 Dayan, O. (2025). Intifada on the Hudson: Why Young Westerners are `turning Away from Israel. Yedioth Books.
 Dayan, O., Pedhazur, A. (2025). Territorial Control and the Militarization of Violent Non-State Actors: Transformation, Opportunities, and Vulnerabilities, Studies in Conflict & Terrorism, 1-26.
 Dayan, O. (2022). With a Little Help from my Friends: A Gulf States Model for U.S. Facilitated Cooperation Among Adversaries. Michigan Journal of Public Affairs 19, 2022.
 Dayan, O. (2020). The Voters on the Hills: Campaign Promises regarding Judea and Samaria and their Effect on the Voting Patternes of the Israeli citizenens in these Regions. National Resilience, Politics and Society 2(2):83-101

פעילות מקצועית
דיין משמשת כחוקרת במכון למחקרי ביטחון לאומי (INSS), החוקרת את נושאי האנטישמיות והדה-לגיטימציה של ישראל. לפני כן חקרה במרכז גלייזר למדיניות ישראל-סין במכון, ותוך התמקדות ביחסי ארצות הברית – סין והשפעתם על ישראל.

בין פרסומיה: "קמפיין השפעה סיני נגד ישראל", "ידידות בעת צרה - יחסי ישראל-טאיוואן במלחמת 'חרבות ברזל'" ו"משדרים לציבור: מאמצי ההשפעה של סין על דעת הקהל הישראלית". שימשה יועצת אסטרטגית בדלויט ישראל.

 פעילות תקשורתית 
דיין פרסמה מאמרי דעה ופרשנות בכלי תקשורת ישראליים, ובהם "ישראל היום", "הארץ", ידיעות אחרונות, 'ynet ו"ערוץ 7", ומרואיינת בנושאי ביטחון, מדיניות חוץ, מעמד ישראל בעולם ויחסים בינלאומיים בתיקשורת ישראלית ועולמית.

היא בעלת טור שבועי במקור ראשון, ובעבר כתבה טורים בידיעות אחרונות ובישראל היום. בין מאמריה: "מי אשם ברעב בעזה?", "מסקנות מהצלחת המבצע באיראן" ו"הטיפול הישראלי במשט לעזה".

דיין משתתפת בפעילות הסברתית בזירה הבינלאומית ופועלת לקידום עמדות ישראל בקמפוסים ובפורומים ציבוריים. במסגרת זו התמודדה עם התנכלויות ואיומים מצד פעילים אנטי-ישראליים בתקופת לימודיה בארצות הברית.

פעילות חברתית
דיין חברת הנהלת פורום דבורה, נשים במדיניות חוץ וביטחון לאומי.

התנדבה לאורך שנים ב"קאמבק" - עמותה לשיקום עבריינים לשעבר, ב"בידינו-למען הר הבית" ובמספר עמותות נוספות.

 "אינתיפאדה על ההדסון" 
"אינתיפאדה על ההדסון: איך ישראל מאבדת את צעירי המערב" הוא ספר שכתבה דיין ושיצא לאור באוגוסט 2025 בהוצאת ידיעות ספרים.

הספר עוסק בהשפעות התרבותיות, האידאולוגיות והפוליטיות של האירועים שלאחר טבח שבעה באוקטובר 2023 על היחס כלפי מדינת ישראל והעם היהודי בארצות הברית, במדינות המערב בכלל, ובמיוחד על הקמפוסים האקדמיים.

הספר בוחן את שינוי דעת הקהל בקרב צעירים במערב כלפי ישראל, ומנתח כיצד הפכו היהודים וישראל לפריווילגים מדכאים מ"אנדרדוג" מוערץ .

בנוסף, הספר מתאר כיצד הפכה המילה "ציוני" לקללה בעיני צעירים ליברלים ומשכילים, ומציג אתגרים אסטרטגיים לישראל בהשגת תמיכה ציבורית במערב. דיין, ששימשה נשיאת תא "סטודנטים תומכי ישראל" באוניברסיטת קולומביה, מנתחת את המגמות הללו על בסיס ניסיונה, מחקריה וראיונות .

הספר נידון בכתבות ובראיונות בעיתונות כתובה ומשודרת כמו גם בכנסים ופודקאסטים, ובכלל זה ב-וובינר של הביטחוניסטים, ובפודקאסטים גיקונומי, "דעה לא פופולרית" וסטימצקי.

פרסים והוקרה
 ב-2014 הוענקה לה תעודת הצטיינות אלוף מראש אגף המבצעים על תפקודה במבצע צוק איתן, כשכיהנה כדוברת חטיבה 188.
 הוכרזה כמצטיינת דיקן בכל שנות לימודיה באוניברסיטת קולומביה בשנים 2017–2022.
 זכתה בפרס מכון ז׳בוטינסקי לעבודת מחקר מצטיינת לשנת 2019.
 נכללה ברשימת ה-J100 של העיתון היהודי-אמריקאי אלגעמיינער זשורנאל Algemeiner, 2019, 100 המשפיעים לטובה על חיי היהודים.
 נבחרה לפעילה מצטיינת של SSI, סטודנטים תומכי ישראל לשנת 2020.
 אות השירות של אוניברסיטת קולומביה בשנים 2020 ו-2021,
 אות פורום דבורה למנהיגות צעירה לשנת 2024.

חיים אישיים

אופיר דיין נישאה ב-27 בספטמבר 2024 לדין צדוק, דוקטורנט למדעי המחשב בטכניון ובנו של הכלכלן ארז צדוק.

אילן יוחסין

קישורים חיצוניים







 פרופיל במכון למחקרי ביטחון לאומי INSS
 פרופיל במקור ראשון
 פרופיל בפורום דבורה
 פרסומי אופיר דיין במסגרת INSS 


  Assaf Orion, Roy Ben Tzur, Ofir Dayan. Facing Off—China and Taiwan in the Contexts of the Swords of Iron War, Jun 16, 2024  
  At Columbia, NY consul’s daughter joins campus battle over Israel 
  Israeli NY consul daughter: Columbia U not protecting me from Palestinian group
  Israeli student at Columbia says she’s being bullied by Palestinian group
  Israeli UN envoy’s daughter called ‘murderer and terrorist’ on US campus

פרסומים נבחרים
 טור שבועי של אופיר דיין בעיתון מקור ראשון
 פרסומים של אופיר דיין, באתר ישראל היום
 פרסומים של אופיר דיין, באתר הארץ
 פרסומים של אופיר דיין, באתר ערוץ 7
 פרסומים של אופיר דיין, באתר מידה
 ראיונות ומאמרים בתקשורת במסגרת INSS 
 פרסומים של אופיר דיין, באתר The Washington Institute




הערות שוליים

קטגוריה:סגל המכון למחקרי ביטחון לאומי
קטגוריה:חוקרות מדע המדינה ישראליות
קטגוריה:בוגרי אוניברסיטת קולומביה
קטגוריה:בוגרות אוניברסיטת קולומביה
קטגוריה:בוגרות בית"ר
קטגוריה:חיילי חטיבה 188
קטגוריה:חיילות דובר צה"ל
קטגוריה:פורום דבורה
קטגוריה:משפחת דיין
קטגוריה:קרני שומרון: אישים
קטגוריה:ישראליות שנולדו ב-1994